同陳虛中勸農出郊因遊明水山寺
作者：洪芻
朝代：宋

paragraphs: 深樹鳴鷤䳏，紅紫春事休。
臨川賢假守，只今陳太丘。
駕言出遠郊，班春臨道周。
亦招素冠士，來從朱轓遊。
晨興愜勝引，適此夜雨收。
原隰亂高下，意行逐前儔。
荒荒白水滿，鬰鬰稻秧抽。
舊聞明水寺，宛在巖之幽。
石門本無關，鳴禽自相求。
不有省耕役，俗駕來何由。
老屋隠喬木，野僧事良疇。
松徑深窈窕，軒車紛少留。
遲回動歸興，衝雨戒摧輈。
危情極冰淵，細路遵塍溝。
深泥艱涉足，竹鷄爲我愁。
豈憚來往頻，清與耳目謀。
回首謝青山，尋盟亦悠悠。